text:  chandermohan.sharma@timesgroup.com अगर हम इस फिल्म की डायरेक्टर लीना यादव की बात करें तो ग्लैमर इंडस्ट्री में उनकी अपनी पहचान दो फिल्मों 'शब्द' और 'तीन पत्ती' के साथ है। पिछले दिनों लीना यादव से जब उनके करियर को लेकर हमने बात की तो उन्होंने बेझिझक कबूल किया कि हिंदी फिल्म इंडस्ट्री में इतना लंबा वक्त गुजारने के बाद भी वह खुद को बॉलिवुड फिल्मों में फिट नहीं मानती हूं, इसकी वजह उनका फिल्में बनाने का नजरिया और सोच बॉलिवुड मेकर्स से टोटली डिफरेंट है। उन्होंने कहा कि जब संजय दत्त और ऐश्वर्या रॉय को लेकर 'शब्द' बनाई तो इस फिल्म को क्रिटिक्स की तारीफें मिलीं, दर्शकों की एक क्लास ने उनकी फिल्म के सब्जेक्ट को सराहा। लीना की दूसरी फिल्म 'तीन पत्ती' में इंडस्ट्री के महानायक अमिताभ बच्चन के साथ हॉलिवुड स्टार बेन किंग्सले स्क्रीन पर नजर आए, इस फिल्म का सब्जेक्ट भी हिंदी मसाला फिल्मों से अलग था, बॉक्स ऑफिस पर लीना की इन दोनों फिल्मों का बिज़नस ऐसा नहीं रहा कि ट्रेड ऐनालिस्ट उनकी इन फिल्मों को हिट और कमाऊ फिल्मों की लिस्ट में शामिल करते। फिलहाल, 'तीन पत्ती' के लंबे अर्से बाद इस बार लीना ने एकबार फिर अपनी इस नई फिल्म का सब्जेक्ट भी कुछ ऐसा चुना जो बॉलिवुड फिल्मों से अलग था। लीना की इस फिल्म में महिलाओं के यौन शोषण के साथ-साथ पुरुष प्रधान समाज में महिलाओं को आज भी भोग और उपयोग की सोच के नजरिए को बेहद बोल्ड अंदाज में पेश किया। बेशक उनकी इस फिल्म को भी बॉक्स ऑफिस पर दर्शकों की भीड़ नसीब न हो, लेकिन इस फिल्म को देखने वाली सीमित दर्शकों की क्लास फिल्म की जमकर तारीफें करेगी। दर्शकों की एक क्लास में लीना की इस फिल्म में जमकर परोसे गए हॉट, सेक्सी सीन्स के साथ लगभग हर दूसरे-तीसरे सीन में भद्दी गालियों की भी चर्चा है, लेकिन इन सबके बावजूद लीक से हटकर कुछ अलग और स्क्रीन पर कुछ नया देखने वाले दर्शकों की क्लास इस फिल्म को जरूर पसंद करेगी। पिछले साल जब लीना की इस फिल्म को टोरंटो फिल्म फेस्टिवल में दिखाया गया तो शो के बाद सारा हॉल अगले कुछ क्षण तक तालियों की आवाज से गुंजता रहा। अब तक कई विदेशी फिल्म फेस्टिवल में अपने नाम कई अवॉर्ड कर कर चुकी लीना की इस फिल्म को अपने ही देश में सिनेमा की स्क्रीन तक पहुंचने में करीब एक साल की लंबा इंतजार करना पड़ा। कहानी : कहानी गुजरात कच्छ में कहीं दूरदराज बसे एक छोटे से गांव से शुरू होती है। इस सीन को देखकर दर्शक समझ सकते हैं कि अगले करीब दो घंटों में स्क्रीन पर उन्हें क्या दिखाई देगा। गांव की पंचायत गांव की एक नवविवाहिता को अपने पति के घर लौटने का फैसला देती है, पंचायत पीड़ित महिला की कोई बात नहीं सुनती, महिला पति के घर लौटना नहीं चाहती, क्योंकि वहां उसका बूढ़ा ससुर उसका यौन शोषण करता है, महिला अपना यह दर्द अपनी मां के साथ भी बांटती है, लेकिन मां भी अपनी बेटी की बात नहीं सुनती। बेशक, इस घटना का फिल्म की स्टोरी से कुछ लेना-देना नहीं है, लेकिन यह घटना फिल्म के टेस्ट को जरूर बयां करती है। फिल्म इस गांव की चार महिलाओं की है। रानी (तनिष्ठा चटर्जी) की उम्र करीब 32 साल है, एक ऐक्सिडेंट में उसके पति की मौत हो चुकी है। रानी अब अपने बेटे गुलाब सिंह (रिधि सेन) की शादी करना चाहती है ताकि उसके वीरान घर में बहू आ सके। गुलाब की मर्जी के खिलाफ रानी उसकी शादी कम उम्र की जानकी (लहर खान) से करती है। जानकी अभी स्कूल में पढ़ रही है, इस शादी से बचने के लिए जानकी अपने लंबे बाल तक काट लेती है, लेकिन इसके बावजूद जानकी की शादी गुलाब से होती है। शादी के बाद भी गुलाब अपनी पत्नी को पीटता है, रानी चाहकर भी कुछ नहीं कर पा रही। रानी की एक सहेली लाजो (राधिका आप्टे) है, लाजो शादी के बाद मां नहीं बन सकी तो उसका शराबी पति उसे रोजाना बुरी तरह से पीटता है, इसी गांव में चल रही एक नाटक मंडली में डांस करने वाली बिजली (सुरवीन चावला) डांस ग्रुप में नाचने के साथ गांव के मर्दों की सेक्स की भूख मिटाने का काम भी करती है। रानी, लाजो, बिजली और जानकी को मर्दों से नफरत है, हर राज पुरुष प्रधान समाज में कुचली जा रही इन चारों महिलाओं के इर्दगिर्द घूमती इस कहानी में इन चारों का मकसद पुरुषों की कैद से छुटकारा और उनसे मिलने वाली प्रताड़ना से मुक्ति प्राप्त करना है। ऐक्टिंग : रानी के किरदार में तनिष्ठा चटर्जी ने अपने दमदार अभिनय से अपने किरदार को जीवंत कर दिया है। खूबसूरत बोल्ड बिंदास बिजली के रोल में सुरवीन चावला ने अपने किरदार के साथ पूरा न्याय किया है, वहीं लाजो के रोल में बेशक राधिका आप्टे ने कई बेहद बोल्ड सेक्सी सीन्स किए लेकिन यह सीन उनके किरदार की पहली डिमांड भी थी। कम उम्र में शादी होने के बाद अपने पति गुलाब से प्रताड़ित होती जानकी के रोल में लहर खान ने अपने किरदार में मेहनत की है। निर्देशन : लीना यादव की तारीफ करनी होगी कि उन्होंने कहानी और किरदारों की डिमांड के मुताबिक मूल सब्जेक्ट के साथ कहीं छेड़छाड़ नहीं की, बेशक लीना की इस फिल्म से पहले महिलाओं के यौन शौषण और उन्हें पुरुष प्रधान समाज में प्रताड़ित करने को लेकर कई फिल्में बन चुकी हैं, लेकिन लीना की यह फिल्म हिंदी फिल्मों में बॉक्स ऑफिस की डिमांड पर परोसे जाने वाले चालू मसालों से कोसों दूर और वास्तविकता के काफी नजदीक है। अगर लीना क्लाइमैक्स पर कुछ और ज्यादा होम वर्क करतीं तो यकीनन फिल्म एक ठोस और नए मेसेज के साथ समाप्त होती। फिल्म में बोल्ड, सेक्सी और हॉट सीन्स और भद्दी गालियों की जमकर भरमार है, लेकिन लीना की तारीफ करनी होगी कि उन्होंने इन सब को कहानी का हिस्सा बनाकर पेश किया। संगीत : फिल्म का संगीत महौल पर सौ फीसदी फिट है, लोक गीतों और लोक संगीत का समावेश है। क्यों देखें : अगर आप सिनेमा के पर्दे पर कुछ नया और रीऐलिटी के करीब देखना पसंद करते हैं तो यकीनन 'पार्च्ड' आपके लिए है। चालू मसालों और मुंबइया ऐक्शन फिल्मों के शौकीनों को शायद फिल्म पसंद न आए। सेंसर से फिल्म को मिला अडल्ट सर्टिफिकेट फैमिली क्लास और साफ सुथरी फिल्मों के शौकीनों को 'पार्च्ड' से दूर करेगा। 'पार्च्ड' का रिव्यू अंग्रेजी में यहां पढ़ें। 